Ek wonder soms… – Homebase TV
info@homebasetv.org+27 81 534 0785
The Base from where you can find the way Home
Ek wonder soms…
Waarom is ons so bang vir verandering? Is dit die insekuriteit wat dit bring? Die onbekende wat ons bevrees?
Die lewe soos ons dit ken is 'n lewe van veranderlikes. Die eintlike sekerheid wat ons ken is die sekerheid dat alles verander. Ons raak almal ouer en leliker. Ons raak swakker en meer vatbaar vir siekte. Verhoudings kom en gaan. Geliefdes word gebore en ander sterwe. Die omgewing rondom ons verander, soos die wêreld in die politiek en tegnologie ook nog boon-op verander. Alles verander – die hele tyd. En dan kom die dag wat ek ook sal sterf, jy sal sterf. En dan?
Die Skrif leer ons dat die ewigheid 'n sekerheid is, en dat die lewe hierna saam ons Skepper in 'n dimensie sal bestaan van onveranderlikheid. Daar gaan niemand ouer of leliker raak nie. Ons gaan almal fris, vars en gesond wees – vir altyd. Ons gaan ewige vriendskap en verhoudings hê wat net altyd sal bly verdiep. Ons geliefdes sal nooit weer van ons skei nie. Niks wat saakmaak gaan verander nie.
Maar Vriend, om in hierdie onveranderlike te kan deel hê, moet ek en jy hier in die tydlike veranderlike VERANDER. Al is ons bang en bevrees vir verandering, moet ons dit in die gesig staar en vir onsself hierdie saak uitmaak, dat ons mos weet alles tans rondom ons verander – waarom dan bang wees vir verandering? Vriend die Woord van God vertel ons, "Jaag die vrede na met almal, en die heiligmaking waarsonder niemand die Here sal sien nie" (Heb 12:14)
Om God te sien, moet ons verander. Ons karakter moet verander, hier, nou. "Maar soos Hy wat julle geroep het, heilig is, moet julle ook in jul hele lewenswandel heilig word, omdat daar geskrywe is: Wees heilig, want Ek is heilig." (1 Pet 1:15-16) Geliefde in die Here, waarom is ons so bang vir hierdie verandering vir hierdie innerlike verandering? Kan dit wees dat ons sondige self en sonde vir ons te kosbaar is om op te gee? Die Evangelie Profeet, Jesaja, beskryf dit as volg, "Die sondaars in Sion bewe, siddering het die roekelose aangegryp. Hulle sê: Wie van ons kan woon by 'n verterende vuur, wie van ons kan woon by 'n ewige gloed? Hy wat in geregtigheid wandel en spreek wat reg is, wat gewin deur afpersinge versmaad, wat sy hande uitskud om geen omkoopgeskenk aan te gryp nie, wat sy oor toestop om van geen bloedskuld te hoor nie, en sy oë sluit om wat sleg is, nie te sien nie." (Jes 33:14-15) Om in God's teenwoordigheid te leef in die ewigheid, moet ons sonde en self hier afstaan.
Kind van God. Wanneer ons besef ons moet verander en ons lewe aan Christus oorgee – sal Hy ons verander. En ons sal God sien. "Jou oë sal die Koning in sy skoonheid aanskou, dit sal 'n wyd uitgestrekte land sien." (Jes 33:17) Maar, om God eendag te kan aanskou, moet ons Hom nou aanskou. Aanskou en Leef! "En terwyl ons almal met onbedekte gesig soos in 'n spieël die heerlikheid van die Here aanskou, word ons van gedaante verander na dieselfde beeld, van heerlikheid tot heerlikheid, as deur die Here wat die Gees is." (2 Kor 3:18)